Այս բոլորը չենք մատնանշեր Թանէր Աքչամը ներկայացնելու համար. ան ունի բաւարար համբաւ։ Այս բոլորը կը մատնանշենք՝ յիշեցնելու համար, որ ան կ՚ընդունուի՝ որպէս հայոց բարեկամ։ Պաշտօնական տեսակէտներու հետամուտ շրջանակները ծայր աստիճան վերապահութիւն կը ցուցաբերեն իրեն դէմ, իսկ այլընտրանքային մօտեցումներու պաշտպաններուն համար ան դարձած է «կուռք» մը, թէեւ փոխաբերական իմաստով, սակայն առանց չափազանցութեան։ Հայկական հարցի վերաբերեալ ուսումնասիրութիւններու ամբողջին մէջ Աքչամ կը մարմնաւորէ դպրոց մը։ Իր գիրքերը կը համարուին ուղենիշեր։